Një organizatë në Nju Jork ndryshon jetën e fëmijëve
Fondi Global për Ndihmë Mjekësore ka ndihmuar fëmijë nga Iraku, Pakistani, Nepali, Indonezia, Nigeri, Sierra Leone, Liberia, Bosnja, Me
Në vitin 1996, Elissa Montanti, ish infermiere, takoi një diplomat boshnjak në një program për grumbullim fondesh. Ajo e pyeti ç’mund të bënte për të ndihmuar Bosnjen. Ai i tregoi asaj letrën e një djali, Kenan Malkiç, i cili kishte shkelur një minë toke lurr ishte 10 vjeç dhe kishte humbur të dyja krahët dhe një këmbë. Në letrën e tij ai kërkonte dikë këdo që mund ta ndihmonte. Elissa Montanti filloi të telefononte mjekë dhe spitale në kërkim të një shërbimi falas për Kenanin. Ajo e solli atë që të jetonte bashkë me të në Nju Jork për të mundësuar vënien e protezës në Spitalin e fëmijve Shriners, në Filadelfia. Ky ishte vetëm fillim për të dy. Ajo e quajti organizatën e saj Fondi Global për Ndihmë Mjekësore dhe filloi të sjellë fëmijë të tjerë në Shtetet e Bashkuara për ndihmë --- fëmijë nga Afrika, Azia, Lindja e Mesme, Amerika Latine dhe Evropa – disa të lindur me difekte, të tjerë të plagosur në luftëra ose në aksidente. Ermina dhe Jasmine, dy vizitorët e fundit janë boshnjake. Jasmine ka humbur një këmbë në një aksident kur ishte pesë vjeç. Ermina ka lindur me krahun e majtë të pazhvilluar. Ashtu si fëmijët e tjerë të ndihmuar nga ky fondacion, ata dhe nënat e tyre qëndrojnë në dhomat e dhuruara nga shoqata e banesave Mount Manresa në Staten Island të Nju Jorkut. Ata duhet të kthehen çdo vit ose dy për të rregulluar protezën në Spitalin Shriners ku shërbimet për ta jepen falas. Montanti i rregullon të gjitha me ndihmën e Kenan Malkiçit dhe disa vullnetarëve të tjerë. Por ajo thotë se çmimi i biletave të avionëve, ushqimit dhe vizave e bëjnë çdo gjë një betejë konstante për të mbajtur fondacionin. Fondi i Montantit mbështetet në pjesën më të madhe nga grante të vogla. Ajo thotë se shumica e organizatave që japin grante të mëdha nuk janë të interesuar në fondacione si ky. Kenan Malkiç jeton me zonjën Montanti dhe bashkëshortin e saj dhe është student në kolegj. Ai thotë se ajo është si nëna e tij e dytë dhe dëshiron të qëndrojë në Amerikë për ta ndihmuar atë në misionin e saj. Deri tani, Fondi Global për Ndihmë Mjekësore ka ndihmuar fëmijë nga Iraku, Pakistani, Nepali, Indonezia, Nigeri, Sierra Leone, Liberia, Bosnja, Meksika, Salvadori dhe 15 nga zona e Nju Jorkut. //kk//